Il-Festival Nazzjonali tal-Ktieb se jibda fit-12 ta’ Novembru. F’Dar il-Mediterran għall-Konferenzi qed isiru l-aħħar tħejjijiet għall-festival li qed ikun deskritt bħala ċelebrazzjoni tal-ktieb. Iċ-Chairperson tal-Festival Marc Camilleri qal li l-għan tal-festival hu li jippromwovi l-kotba u jippreżenta lill-udjenza b’esperjenza kulturali li tirrefletti l-iżvilluppi fid-dinja tal-ktieb. Hu ddeskriva l-festival bħala vetrina għal kull ġeneru ta’ ktieb li jvarja mill-istorja; għall-kultura u kotba akkademiċi. Il-festival se jservi wkoll biex jagħmlu d-debut tagħhom awturi ġodda u oħrajn stabbiliti biex jippromwovu u jniedu ix-xogħlijiet tagħhom. Għaqdiet mhux governattivi u entitajiet oħra ser jorganizzaw dibattiti u lectures. Fost il-parteċipanti se jieħdu sehem esebituri minn Sqallija u awtur Franċiż flimkien ma. 40 dar tal-pubblikazzjoni ta’ kotba Maltin. Il-festival jilħaq il-qofol tiegħu bl-għoti tal-unuri għall-aqwa ktieb f’diversi kategoriji. Il-Ministru tal-Edukazzjoni Evarist Bartolo qal li l-festival hu ħolqa importanti fit-tkattir tal-imħabba lejn il-ktieb u jifforma parti mill-istrateġija kontra l-illiteriżmu.